
AVIZ
asupra propunerii legislative pentru înfiinţarea Obştilor Agricole
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea Obştilor Agricole, trimisă cu adresa Pl-x. 650 din 15 decembrie 2009, înregistrată cu nr. 1132 din 15 decembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a respins, propunerea legislativă în şedinţa din 25 noiembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare,  Comisia a dezbătut propunerea legislativă în şedinţa din 2 februarie 2010.


Propunerea legislativă are ca obiect de reglementare înfiinţarea Obştilor Agricole, ca forme de asociere în agricultură, în scopul cultivării unor suprafeţe întinse de teren.

Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 874 din 24 iulie 2009 şi punctul de vedere al Guvernului transmis prin adresa nr. 2238 din 1 septembrie 2009, prin care nu se susţine adoptarea propunerii legislative.

În urma dezbaterilor, Comisa juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, având în vedere faptul că aplicarea acesteia determină cheltuieli bugetare fără să se fi prevăzut sursa de finanţare a acestora, încălcând astfel prevederile art.138 alin. 5 din Constituţia României. .


În raport de obiectul şi conţinutul reglementării, propunerea legislativă face parte din categoria legilor ordinare.

